Rudolf Červený

Rudolf Červený (s. 6. elokuuta 1989 České Budějovice, Tšekkoslovakia) on tšekkiläinen jääkiekkoilija, joka pelaa KHL:n kazakstanilaisseura Barys Astanassa. Hän on pelipaikaltaan vasen laitahyökkääjä, mutta Červený osaa pelata myös keskellä.

Ura

Seuraura 
Červený on HC České Budějovicen kasvatti. Hän toimi kaudella 2005–2006 seuran B-nuorten varakapteenina. Kaudella 2006–2007 Červený oli České Budějovicen A-nuorten kolmanneksi paras pistemies tehoilla 20+20=40. Hän debytoi samalla kaudella myös seuran Extraliga-joukkueessa, jossa Červený pelasi neljä runkosarjaottelua ilman tehopisteitä. Hän sai tililleen ensimmäisen Extraliga-ottelunsa vain 17-vuotiaana 16. tammikuuta 2007 vieraissa HC Plzeňiä vastaan. WHL-joukkue Regina Pats varasi Červenýn 37. pelaajana CHL:n varaustilaisuudessa 2013. Hän siirtyi joukkueeseen kaudeksi 2013–2014. Kaudella 2014–2015 Červený voitti Patsin sisäisen tehotilaston lukemalla +16.

Kaudeksi 2009–2010 Červený palasi kotimaahansa ja kasvattajaseuraansa HC České Budějoviceen. Hän pelasi kauden aikana Extraligassa 14 runkosarjaottelua tehden yhden maalin. Červenýn Extraliga-uran avausmaali syntyi 3. maaliskuuta 2010 vieraissa HC Sparta Prahaa vastaan. Suurimman osan kaudestaan hän pelasi kuitenkin sarjatasoa alempana 1. česká hokejová ligan HC Táborissa. Červený jakoi kymmenellä osumallaan joukkueen sisäisen maalipörssin toisen sijan Martin Štrban ja Jaroslav Kocarin kanssa edellään Zdeněk Šperger. Kaudella 2010–2011 hän pelasi Extraligassa 34 runkosarjaottelua tehopistein 6+3=9 ja kuusi playoff-ottelua tehden yhden maalin. Červený pelasi osan kaudestaan lainalla 1. ligaa Taborissa sekä IHC Písekissä, jossa hän pelasi kauden loppuun. Kauella 2011–2012 Červený pelasi yhden ottelun lainalla Písekissä ja kaudella 2012–2013 hän pelasi 1. ligaa 11 ottelua lainalla BK Mladá Boleslavissa.

Kaudeksi 2013–2014 Extraliga solmi yhteistyösopimuksen Radegast-oluen kanssa, mikä tarkoitti kyseisen olutmerkin myyntioikeutta kaikissa liigan areenoissa. České Budějovice ei kuitenkaan suostunut tähän, sillä Radegastin kilpailija Budweiser Badvar oli seuran suuri sponsori. České Budějovice myi lopulta Extraliga-lisenssinsä HK Hradec Královélle, joka otti käyttöönsä myös Mountfield-nimen. Červený siirtyi jatkamaan Extraliga-uraansa Hradec Královéen. Kaudella 2015–2016 hän oli joukkueen neljänneksi paras pistemies tehoilla 14+13=27. Červený voitti myös Hradec Královén sisäisen tehotilaston lukemalla +13. Pudotuspeleissä hän jakoi tehoilla 3+4=7 joukkueen sisäisen pistepörssin voiton Brian Ihnacakin kanssa. Kaudella 2016–2017 Červeny nousi Hradec Královén varakapteeniksi. Hän edusti joukkuetta kauden aikana myös Spengler Cupissa. Červený pelasi loukkaantumisten vuoksi kuitenkin vain 35 runkosarja- ja yhden playoff-ottelun. Hän voitti kauden päätteeksi Extraligan pronssia. 

Kesäkuussa 2017 Červený teki Hradec Královén kanssa jatkosopimuksen, joka sisälsi option ulkomaille siirtymisestä. Kaudella 2017–2018 hän teki Extraligan yhden kauden piste-ennätyksensä tehoilla 21+17=38, joilla Červený oli joukkueen maalintekijä ja toiseksi paras pistemies Jaroslav Bednářin jälkeen. Hän jakoi koko liigan maalipörssin neljännen sijan Berani Zlínin Roberts Bukartsin ja BK Mladá Boleslavin Jakub Orsavan kanssa. Červený voitti myös Hradec Královén sisäisen tehotilaston lukemalla +19. Hän pelasi kauden aikana myös Spengler Cupissa.

Toukokuussa 2019 Červený käytti hänen HK Hradec Královén kanssa tehdyssä sopimuksessa olleen option ja siirtyi kaudeksi 2018–2019 KHL:n slovakialaisjoukkue HC Slovan Bratislavaan. Hän oli joukkueen toiseksi paras pistemies Jeff Taffen jälkeen tehoilla 11+12=23. Slovan kuitenkin jäi pudotuspelien ulkopuolelle ja kärsi myös talousvaikeuksista, joten helmikuussa 2019 Červený jätti joukkueen ja siirtyi loppukaudeksi Ruotsin SHL-liigan Brynäs IF:ään.

Kesällä 2019 Červený etsi seuraa ulkomailta, kunnes hän teki heinäkuussa nelivuotisen sopimuksen HK Hradec Královén Extraliga-joukkueen kanssa. Červený nousi joukkueen varakapteeniksi. Hän teki kaudella 2019–2020 kuitenkin 30 ottelussa vain 16 tehopistettä. Červený oli vuoden 2020 vaihteessa myös noin kuusi viikkoa sivussa loukkaantumisen vuoksi. Tammikuun lopulla hän lopulta siirtyi loppukaudeksi samassa liigassa pelaavaan HC Kometa Brnoon. Hradec Královén presidentti Miroslav Schönin mukaan Červený ei vastannut joukkueessa häneen kohdistuneisiin odotuksiin.

Kaudeksi 2020–2021 Červený siirtyi vuoden mittaisella sopimuksella SM-liigajoukkue Pelicansiin. Hänet hankittiin joukkueen ensisijaisesti keskushyökkääjäksi, mutta Červený vakiinnutti paikkansa lopulta kuitenkin laidassa. Hän nousi kauden aikana myös Pelicansin kapteenistoon, kun mm. Casimir Jürgens oli pitkään sivussa. Červený oli tehoilla 21+17=38 joukkueen paras maalintekijä ja toiseksi paras pistemies Hannes Björnisen jälkeen. Hän jakoi koko SM-liigan maalipörssin kahdeksannen sijan HPK:n Valtteri Puustisen ja Tapparan Patrik Virran kanssa. Pudotuspeleissä Červený jakoi kolmella osumallaan Pelicansin sisäisen maalipörssin voiton Hannes Björnisen kanssa. Ensimmäisessä puolivälieräottelussa 19. huhtikuuta 2021 Turun Palloseuraa vastaan hän teki kaksi ylivoimamaalia, jälkimmäinen syntyi kahden miehen ylivoimalla ja jäi Pelicansin 3–5-voittoon päättyneen ottelun voittomaaliksi. TPS kuitenkin voitti ottelusarjan ja eteni välieriin otteluvoitoin 3–2. 

Červený siirtyi kaudeksi 2021–2022 KHL:n latvialaisseura Dinamo Riikaan. SM-liigan siirtotakarajalla maaliskuussa 2022 hän siirtyi loppukauden kattavalla sopimuksella SM-liigajoukkue Oulun Kärppiin. Hän kuitenkin loukkaantui heti ensimmäisessä ottelussaan, eikä pelannut joukkueessa enää loppukaudella. 

Kaudeksi 2022–2023 Červený palasi KHL:ään ja hän siirtyi vuoden mittaisella sopimuksella Admiral Vladivostokiin. Hän jakoi 13 osumallaan joukkueen sisäisen maalipörssin kolmannen sijan Libor Šulákin kanssa. Kaudeksi 2023–2024 Červený siirtyi vuoden mittaisella sopimuksella KHL:n kazakstanilaisseura Barys Astanaan.

Maajoukkueura 
Červený pelasi alle 20-vuotiaiden MM-kilpailuissa vuonna 2009 sekä alle 18-vuotiaiden MM-kilpailuissa vuonna 2007. Hän pelasi myös alle 18-vuotiaiden Ivan Hlinkan muistoturnauksessa vuonna 2006. Yhteensä Červený on pelannut 12 nuorten ja 19 poikien maaottelua.

Tšekin A-maajoukkueessa Červený on pelannut 26 ottelua tehopistein 3+6=9. Hän teki A-maajoukkuedebyyttinsä Euro Hockey Challengessa 8. huhtikuuta 2016 Ústí nad Labemissa Saksaa vastaan. Ensimmäisen A-maajoukkuemaalinsa Červený teki Euro Hockey Challengessa 13. huhtikuuta 2019 Linzissä Itävaltaa vastaan. Hän sai ottelussa myös syöttöpisteen Tomáš Fořtin tekemään maaliin. Červený putosi viimeisten joukossa Tšekin MM-leiriryhmästä vuoden 2021 turnaukseen.

Tilastot

Lähteet

Viitteet 

Tšekkiläiset jääkiekkoilijat
Vuonna 1989 syntyneet
Elävät henkilöt